钦定古今图书集成/明伦汇编/氏族典/第096卷 > 苏保衡
## 钦定古今图书集成/明伦汇编/氏族典/第096卷 > 苏保衡

按《金史苏保衡传》，“保衡字宗尹，云中天成人。父京，辽
进士，为西京留守。宗翰兵至西京，京出降。久之，京病
笃，以保衡属宗翰。京死，宗翰荐之于朝，赐进士出身，
补太子洗马，调解州军事判官，左监军。撤离喝驻军
陕西，辟幕府，参议军事，累官同知兴中尹。天德间，缮
治中都，保衡分督工役，改大兴少尹，督诸陵工役。再”
迁工部尚书。海陵治兵伐宋，保衡为浙东道水军都
统制。大定二年，召赴中都。是时，山东盗贼啸聚，诏保
衡安抚山东。还，除刑部尚书。仆散忠义伐宋，保衡行
户部于关中，兼纠察，许以便宜。入为太常卿，迁礼部
尚书，拜参知政事。三年，进右丞。六年，薨，年五十五。